rlitschk/wikidir huggingface dataset:
Soorsi esch e Stadt im Kanton Lozärn. Si het rond 9160 Iiwohner (Ändi 2013) ond esch der Houptort vom Waauchreis Soorsi (früecher s Amt). Soorsi hed e historeschi Autstadt met eme berüehmte spotgotische Roothuus. Soorsi liid a dr Suure am nordweschtlechen Änd vom Sämpechersee. Es chlyses Stück vom See ghört zum Gmeindbann vo der Stadt. Uf der Gletschermoräne isch der alt Ortsteil Mariazäll, und noch derby s Kantonsspital. Uf der Halbsinsle Zällmoos isch d Ruyne vo der uralte Chile, wo öpen im elfte Joorhundert bout worden isch. Bi Soorsi chunt der Chommlibach ad Suuren abe. Und uf der Nordweschtsyte vo der Stadt isch der gross Soorsiwald. Vo dr Gmeindsflechi send 30,7 Prozänt Puureland, 21,8 Prozänt Waud, 46,8 Prozänt Sidligsflechi ond 0,7 Prozänt süschtigi Flechi. D Nachbergmeinde vo Soorsi send Göiesee, Chnuutu, Mouesee, Oberchöuch ond Schänke. Soorsi esch zom erschte Mou gnamsed worde im Jahr 1036 aus Surse. Im Santurbehoof, em Huus vom Chlooschter Santurbe, isch am Voroobe vor de Schlacht bi Sämpech de Herzog Leopoud der Dritt vo Öschtrich ygcheert. Be de Schlacht hend denn d Eidgnosse s öschtrichisch Heer z Bode grecht. Quälle: Bundesamt für Statistik 2005 Dr Uusländeraateil esch 2014 bi 15 Prozänt gläge. 74,5 Prozänt vo de
D Vorstadtgsellschaft zur Mägd isch e Korporazioon in dr Santihannsvorstadt in dr Stadt Basel. Si het iire Sitz an dr Santihannsvorstadt 29, Basel. Im spoote Middelalter si in dr Stadt Basel e Hufe öffentligi Funkzioone vo Korporazioone wie Zümft und Eeregsellschafte übernoo worde. Wie d Stadt gwaggse isch, häi sich au in de Vorstedt usserhalb vo dr Stadtmuure um d Usfallstroosse ume Lüt niidergloo. Wo denn im 14. Joorhundert au d Vorstedt ummuurt worde si, häi sich bald druf Vorstadtgsellschafte afo bilde, wo uf iirem Gebiet dr gliich öffentlig-politischi, wenn au nid wirtschaftligi Zwäck ghaa häi. In dr Santihanns Vorstadt, won e Hufe Fischer und Schiffer gwoont häi, häi sich e Däil von ene zun ere Hümpelergsellschaft zämmegschlosse, anderi häi d Fischergsellschaft z Santihann bildet. In dr zwäite Helfti vom 15. Joorhundert häi si sich zämmedoo und 1517 s «Huus zur Mägd» kauft, und si vo denn aa under em Naame «Vorstadtgsellschaft zur Mägd» bekannt. Si häi sich um Sittlikäit, Rue und Ornig kümmeret, nid nume in dr Vorstadt sälber sondern au in dr Umgääbig wie im Gebiet vo dr hütige Hebelstrooss. Für zum iiri Ufgoobe chönne erfülle, häi si vom Root us s Rächt überchoo, Lüt z büesse, wo
As Wältundergang bezäichnet mä en Eräignis, wo din d Menschhäit, dr Blaneet Ärde oder s ganze Universum vernichtet wird oder wenigstens die herrschende Lääbens- und Begläitumständ massiv und desaströs zum Negative verändere. S Wältundergangsdänke üsseret sich vor allem in Zite vo sozialer Unsicherhäit immer wider in Brofezeijige: Dr Martin Luther zum Bischbil het dreimol (für d Joor 1533, 1538 und 1541) dr Wältundergang vorusgsäit in ere Zit, wo sich in dr öiropäische Gsellschaft religiöösi und soziali Geegesetz zuegspitzt häi. Vili Religioone brofezeje dr Wältundergang. Die nordischi Ragnarök verzellt d Gschicht vom Undergang vo de Götter. In dr christlige Bible beziet sich d Offebaarig vom Johannes am mäiste uf s Ändi vo dr Wält. Dr Buddhismus und dr Hinduismus gseen im Wältundergang e Däil vo de Kalpa, de kosmische Zükle, wo d Wält din entstoot und wider vergoot. S Internet isch en ideali Blatform, zum alli mööglige Spekulazioone verbräite. So het s Lüt gee, wo fest dra glaubt häi, dass am 21. Dezämber 2012 d Wält wurd undergoo, wil dr Kaländer vo de Maya z Änd wurd goo, und häi iiri Ideä über s Internet bekannt gmacht. Das het sich aber spöötistens am Daag druf, am 22. Dezämber as e Feelspekulazioon
D Vorstadtgsellschaft zur Kräije isch e Korporazioon in dr Spaalevorstadt vo dr Stadt Basel. D Spalevorstadt het sich im 13. Joorhundert im Gebiet vor em Spaleschwibbooge usserhalb vo dr Stadtmuure um s alte Franziskanerchloster ume afo entwickle. E Hufe Wärkstett si dört baut worde, wil d Stadt s vorzooge het, ass si dusse in dr Vorstadt sige, wil si dört weniger wurde stööre und au weniger gföörlig wurde si ass in dr Stadt sälber. Au dr stedtisch Wärkhoof het sich in dr Spale befunde, und dört het mä s Baumaterial für die üsseri Stadtmuure barat gmacht, wo mä vo 1362 aa um d Vorstedt het afo baue und wo bis zum Ändi vom Joorhundert fertig worde isch. Um 1400 het s in dr Spalevorstadt öbbe nünzig Woonhüüser ghaa. Wenn sich d Iiwooner vo dr Spale sälber häi afo organisiere, wäiss mä nid genau, aber 1399 het s e Gsellschaft gee, wo s Huus Nummere 13 in dr Spalevorstadt het chönne chaufe. Das Huus het 'Kregenburg', 'Kreigenburg' (Kräijeburg) oder äänlig ghäisse und vo doo het d Gsellschaft iire Naame überchoo: Vorstadtgsellschaft zur Kräije. D Ufgoobe vo dr Vorstadtgsellschaft si vom Root festgläit worde: Si isch für e Wachdienst in dr Spalevorstadt
Silveschter oder Altjohr isch e Uusdruck fir dr 31. Dezämber, dr letscht Dag im Johr. Noch em remisch-katholische Hailigekaländer isch dr Papscht Silvester I. († 31. Dezämber 335) dr Hailig vum Dag. No Silveschter chunnt s Neijohr, dr 1. Jänner vum negschte Johr. Bi dr Römer isch urspringli dr 1. Merz dr Aafang vum Johr gsii. An däm Dag sin di hoche remische Beamte in ihri neie Ämter yygfiert wore. Ab em Johr 153 v. Chr. isch dää Wächsel zum 1. Jänner chuu un schließlig isch mit em Julianische Kaländer 46 v. Chr.au dr Aafang vum Johr uf dr 1. Jänner glait wore. Im chrischtlige Mittelalter isch dr Johreswächsel zerscht unterschidlig aagnuu wore, zmaischt an dr Wynäächte oder an Drechenig. Glychzytig mit dr gregoriánische Kaländerreform isch dr 31. Dezämber as letschte Dag vum Johr feschtgsetzt wore, ändgiltig anne 1691 dur dr Papscht Innozenz XII.. Dr Silveschter isch e alte Loosdag, in e Huffe Bryych solle Glick un Verlauf vum negschte Johr vorhärgsait wore, z. B. dur Bleigieße, dur bstimmti Bretli, wu bache wäre, usw. Am zwelfi znaacht lyte vu dr maischte Chilche alli Chilcheglocke s nei Johr yy, dr Johreswächsel wird mit Fyyrwärch gfyyrt. S wird mit Sekt aagstoße, mer
Oberaargou heisst dr nordöschtlech Zipfu vom Kanton Bärn. Zum bärnische Oberaargou ghört s Gebiet vo Wynige und Wange im Weschte bis uf Wynou im Nordoschte und vo Wiedlischbach und Niderbibb im Norde, änet dr Aare, bis uf Rohrbach, Huttu und Wyssachä im Süde. Je nach däm tuet me glägetlech ou no angeri Ortschafte zum Oberaargou zelle: öpe Eriswyu im Ämmitau, Santurbe im luzärnische Pfaffnou oder s aargauische Murgete bi dr Mündig vo dr Murg id Aare. S Zäntrum vom Oberaargou isch d Stadt Langetu, wo öpe 15'000 Iwohner het. Dr ganz Oberaargou het nit ganz 75'000 Ywooner. Dr Oberaargou het im Süüde vil Hügel, und derzwüsche Tääler und Chrache, grad wie s Ämmitau näbedra. D Bärge bestönd us Sandsteischichte und bilde d Uusläufer vom Napf-Massyv. Im Norde het’s im Gebiet a dr Aare weniger Hügu, und am nördleche Rand chunt de d Bärgchötti vom Jura. Das isch dr Jurasüdfuess. Die grössere Ortschafte im Oberaargou si: d Stadt Langetu, Buchsi, Aarwange und d Stedtli Wange und Wiedlischbach. Vo Bärn us tuet me dr Oberaargou chly aus Randregion aluege. Di grössere Gwässer vom Oberaargou sy näbe dr Aare d Langete, wo au Langetu dra ligt, d Root, d Önz und a dr
OrangeCinema isch en Openair-Kino Veraastaltig, wo jedes Joor im Summer in de Schwizer Stedt Basel, Bärn, Gämf, Lausanne und Züri abghalte wird. Si het s erste Mol 1989 z Züri as Kino am See stattgfunde. E Zit lang het si Philip Morris Openair-Kino ghäisse, und isch 1991 uf Basel und Bärn, spööter au uf Gämf und Losann usdeent worde. Hüt isch s die grössti sonigi Veraastaltig in dr Schwiz. Sit 1999 häisst si noch iirem Hauptsponsor Orange OrangeCinema. D Openairs z Züri, Basel und Bärn wärde vo dr Firma Cinerent Open Air AG organisiert, die z Gämf und z Losann vo lokale Veraastalter. S OrangeCinema z Züri het 2007 48'552 Bsuecher ghaa und isch s grösste Openair-Kino in dr Schwiz. Es findet zwüsche Middi Juli und Middi August bim Zürihorn diräkt am Zürisee statt. Es het e Liinwand, wo 24,90 Meter bräit und 13,50 Meter hooch isch und öbbe 1'700 Sitzblätz, und verschiideni Gastronomiibedriib. S Brogramm umfasst Vorpremierene, aktuelli Kinofilm und Spezialööbe. Z Basel findet s OrangeCinema in dr Reegle in de erste drei August-Wuche uf em Münsterblatz statt. Es isch mit er e20,50 Meter bräite und 11,34 Meter hooche Liinwand usgstattet und hett öbbe 1'500 Sitzblätz. 2007 het s
D Vorstadtgsellschaft zu de Drei Äidgenosse isch e Korporazioon in dr Steinevorstadt in dr Stadt Basel. In dr „Stäine“ hän syyt je bsunders Wääber, Bläicher und Färber gschafft und gwoont. Dorum het Zumft zu Wääber Joorhunderti lang au d Ufgoobe von ere Vorstadtgsellschaft übernoo. 1584 sin ere entsprächend bäidi Ufgoobe in ere Urkunde bestäätigt worde. As Vorstadtgsellschaft het si sich um d Sittlichkäit, Rue und Ornig in iirer Vorstadt kümmeret, um d Stroosse- und Brunneornig, d Wäidrächt zwüschen em Birsig und em Dalbedych, wo au Hirte us dr Aeschevorstadt iir Vee gwäidet häi, und het s Fischverbot im Birsig duuregsetzt. Si isch für d Wach in dr Vorstadt verantwortlig gsi, für d Bekämpfig vo Bränd und vo Hoochwasser im Birsig und het in Schmää- und Schlaaghändel grichdet. 1757 het s dr Zumft glängt, sich die ganz Zit mit Sache müesse abzgee, wo nid d Aagläägehäit von ere Zumft sige. Si het dorum vom Root verlangt, ass e Vorstadtgsellschaft gründet wurd, wo alli die Gschäft würd uf sich nee. Ass die Gsellschaft dr Naame «zu de Drei Äidgenosse» aagnoo het, cha mä mit em Patriotismus vo dr Ufkläärig im 18. Joorhundert erklääre. Im Summer 1757 isch dr erst Vorstadtmäister in dr
D Vorstadtgsellschaft zum Rupf isch e Korporazioon in dr Aeschevorstadt in dr Stadt Basel. Im 14. Joorhundert het s in dr Aesche zwäi Veräinigunge gee: die "zem Eschemertor" in dr Aeschevorstadt und die "ze Spittelschüren" in dr Elisabethestrooss. Die bäide Gsellschafte hätte bi dr Wach uf dr Stadtmuure und am Stadtdoor sötte zämmeschaffe, das het aber so schlächt funkzioniert, ass d Zumft zu Wääber, wo denn as d Vorstadtgsellschaft vo dr Stäine fungiert het, dä Abschnitt vo dr Muure het müesse übernee und dört die vo dr Spittelschürevorstadt iigsetzt het. Dr Komflikt vo de Iiwooner vo dr Spittelschüre und de Aeschlemer isch under anderem drvoo cho, ass s Door in d Spittelschüre zuegmuurt worden isch und dr ganz Vercheer dur s Aeschedoor duure het müesse. Das het dä Aeschlemer e Hufe Iinaame brocht, wääred d Spittelschüre verarmt isch. Dr Root under em Oberzumftmäister Heinrich Iseli het schliesslig die vo dr Spittelschüüre in d Aeschlemer Vorstadtgsellschaft zum Rupf iinedoo. D Vorstadtgsellschaft zum Rupf isch 1374 zum erste Mol urkundlig beläit. Zu iire Ufgoobe häi usser dr Wach au d Füürweer und d Ufsicht über d Stroosse und Brünne ghöört. Vom Ändi vom 16. Joorhundert aa het si au as en Art
47.5546333333337.5969972222222Koordinate: 47° 33′ 16,7″ N, 7° 35′ 49,2″ O; CH1903: 611921 / 267114 D Vorstadtgsellschaft zum Hooche Dolder isch e Korporazioon in dr Dalbevorstadt in dr Stadt Basel und zelt zu de Baasler Kulturgüeter, wo für d Regioon vo Bedütig si. Bis ins 13. Joorhundert häi d Iiwooner vo dr Dalbevorstadt under em Schutz vom Dalbe-Kloster gläbt und häi dorum dr Stadt Basel käini Dienst müesse läiste. Dr Brobst vom Kloster isch iire Grichtsheer gsi und het d Beamte vo dr Gmäind ernennt. Fümf Äinigsmäister häi sich landwirtschaftligi Aagläägehäite kümmeret: s Wäide, d Wiilääsi, s Bstelle vom Zuchtmuuni und so witer. Es het fümf Füürbschauer gee, wo Bränd hätte sölle verhüete und und fümf Gschäidslüt, wo für d Gränze verantwortlig gsi si. Wo d Stadt 1383 d Dalbevorstadt übernoo het, si die Beamte vom Kloster im Dienst vo dr Vorstadtgsellschaft gstande, wo d Müller und anderi im Dalbeloch, die sogenannte Lüt under em Bärg, no zur Zit vom Brobst gründet häi. Si het im «Huus zem Esel» e Drinkstuube gha und das isch au iire Gsellschaftsnaame gsi. D Handwärker, wo uf em ‹Bärg› dehäi gsi si, häi sich dere Gsellschaft aagschlosse. Im 15.Joorhundert het dr Root d Gründig von ere
E. E. Zumft zu Brootbeck isch en öffentlig-rächtligi Korporazioon in dr Stadt Basel und äini vo fuffzää Basler Handwärkerzümft. Historisch isch si e Veräinigung vo de Beckermäister gsi. Hüt isch si offe für alli Bruefsständ. D Zumftstuube isch an dr Hoochstrooss 86 z Basel. D Zumft zu Brootbeck isch vor 1256 gründet worde und 1262 het dr Basler Bischof Heinrich vo Nöijeburg de Zümft s Rächt gee, ass d Säggser vo jeedere Zumft iire äignige Zumftmäister wurde weele. 1413 häi d Brootbeck an dr Freije Strooss für 245 Gulde zwäi Hüüser kauft. Äini vo de Ufgoobe vo de Zümft isch d Wach uf dr Stadtmuure gsi. In dr Verordnig vom Root vom Joor 1415 über d Bewachig vo dr Stadtmuure häi d Brootbeck zämme mit de Fischer, Gartner und Schifflüt dr Abschnitt vom Lueginsland (bim hütige Bernoullianum) bis zum Thomasdurm am Rhii zuedäilt überchoo. Mit em Basler Konzil het d Stadt e wirtschaftlige Ufschwung erläbt und d Zumft zu Brootbeck isch äini vo de riichste Zümft worde. In dr helvetische Revoluzioon vo 1798 s d Zümft ufghoobe worde. Im Zumfthuus vo de Brootbeck si im Joor druf die revoluzionääre franzöösische Drubbe iikwardiert worde, wo iigmarschiert si. Mit dr Mediazioon häi
S Schwizer Radio und Färnseh (SRF) isch es öffentlichs Medieundernäme vo de Schwizer Radio- und Färnsehgsellschaft (SRG SSR) i de Schwiz. S Schwizer Radio (SR DRS) und s Schwiizer Färnseh (SF) sind sit em 1. Januar 2011 als Undernäme under em Name «Schweizer Radio und Fernsehen (SRF)» zämegschlosse. Sit em 16. Dezember 2012 träteds au under em gliche Name uuf und händ drumm d Logo und d Website erneueret. S Schwizer Radio und Färnseh betriibd drüü Färnsehsänder: SRF 1 SRF zwei SRF info Zum Underneme ghöred au folgendi sächs Radiosänder: Radio SRF 1 Radio SRF 2 Kultur Radio SRF 3 Radio SRF 4 News Radio SRF Virus Radio SRF Musikwelle Commons: Schweizer Radio und Fernsehen – Sammlig vo Multimediadateie Website vom Schwizer Radio und Fernseh (SRF) SRF lanciert neue Markenwelt und erneuerten Web-Auftritt srf.ch (Site cha nüme abgrüeft wärde; Suche im Webarchiv)[1] [2] Vorlage:Toter Link/unternehmen.srf.ch Mediemitteilig vo SRF, abgruefe am 27. Dezember 2012 Normdate: GND: 16105468-7
Dr Spaalebärg isch e Hüügel in dr Schwizer Stadt Basel und au dr Naame von ere Strooss uf däm Hüügel. Er lit linggs vom Birsig wisawii vom Münsterhüügel und isch Däil vo dr Groossbaasler Altstadt. Es het dört ängi middelalterligi Gässli, aber au Hüüser vo dr früenere Basler Ootwolee, de Ridder, wo sich im Spootmiddelalter uf em Bärg niidergloo häi. Dä Lüt wo dört woone, säit mä Spaalebärglemer. Dr Spaalebärg isch innerhalb vo dr Innere Stadtmuure glääge, wo im elfte Joorhundert vom Basler Bischof Burkhard vo Fenis baut worden isch. S Stadtdoor dörte isch dr Hauptiigang zur Stadt gsi, bis im 14. Joorhundert die Üsseri Stadtmuure baut worden isch. In dr Vorstadt dusse vor dr Muure häi sich allerhand äifachi Lüt und au Gsindel niiderglo, und d Vorstadt het nid grad dr best Ruef ghaa. Si isch denn im 14. Joorhundert ummuurt worde und s nöije Spaaledoor bestoot au hüte no und isch äins vo de schönste middelalterlige Stadtdoor überhaupt. D Lüt in dr Spaale häi sich öbbe zu dere Zit in dr Vorstadtgsellschaft zer Kräije zämmegschlosse, wo d Wach uf iirem Abschnitt vo dr Stadtmuure organisiert und anderi öffentligi Ufgoobe erfüllt het. Dr Spaalebärg isch e Verlengerig vo dr
D Schwiz isch während em Zweite Wältchrieg nit vo fremde Mächt eooberet worde. D Wirtschaft und d Gsellschaft si aber doch stark vom Chrieg bedroffe worde, vor allem wil d Schwiz zitwiis vollständig vo de Achsemächt iigschlosse gsi isch. D Regierig (und d Füerig vo dr Armee) het sich Müe gee, d Neutralität und d Souveränität z bewahre, ohni eini vo de Chriegsparteie z brüskiere. Noch em Ändi vom Chrieg hai d Siigermächt d Schwiz beschuldigt, mit de Nationalsozialiste kooperiert z ha, denn u. a. si öbbe 75 % vo de Devise, wo Dütschland für Iichäuf im neutrale Usland brucht het, dur Goldtransaktione (Bütigold, Raubgold) vo dr Riichsbank über s Schwizer Bankesystem abgwicklet worde si. D Zit vom Zweite Wältchrieg wird vo der Aktivdienstgeneration as Gränzbsetzig 1939–45 bezeichnet. D Situation vo der neutrale Schwiz im Zweite Wältchrieg isch vor allem ab em Sommer 1940 sehr kritisch gsii, isch si doch mit der Niiderlag vo Frankriich iigschlosse gsii zwische de beide faschistische sog. Achsemächt Dütschland und Italie. Der italienisch Diktator Mussolini het derbii scho vor em Chrieg droht gha, er welli die italienisch-sprochige Gebiet an Italie aschliesse, der Adolf Hitler sinersits het zwar versicheret ghaa, er welli d Schwiiz nit angrife,
Dr Spaalehoof isch e historischs Geböid am Spaalebärg 12 in dr Groossbasler Altstadt. Er isch äins vo de wichdigste brofaane Baudänkmööler in dr Stadt, und stoot uf dr Liste vo de Kulturgüeter im Kantoon Basel-Stadt, wo nazionaali Bedütig häi. In sim Chäller befindet sich s Theater Fauteuil. Im Hoochmittelalter si d Hüüser no us Holz baut gsi, bis mä im Spootmiddelalter mit Stäi het afo schaffe und us deere Zit stammt dr Spaalehoof. Dr ursprünglig Bau, wo 1247 zum erste Mol erwäänt worden isch, isch e chli witer hinde gstande as s Huus, wo hüte am Spaalebärg 12 isch. Es het zwäi Stöck ghaa, meereri Iigäng und romanischi Rundboogefänster. In dr Site zum Spaalebärg aane isch e groosses Rundboogedoor gsii. Wil s Huus am ene Abhang stoot, het mä s uf ere ufgschüttete Terasse baut, wo mit Muure befestigt worde isch. Vo 1362 aa isch s Huus as "Schürlinkeller" bezäichnet worde. Dr Heinrich vo Ramstäi, wo 1428 bim ene Durnier uf em Münsterblatz im ene Zwäikampf gege dr spanisch Ridder Juan de Merlo kämpft het, isch do dehäim gsi. Im 15. und 16. Joorhundert isch s zum Sitz vo riiche Kauflüt usbaut worde. 1564 isch s im Bsitz vom Bürgermäister
Dr Winfried Bertsch (* 17. Oktoower 1937 in Lichteni im Landkreis Raschti z Bade-Wirttebärg (Ditschlond) isch en Autor, wu sich zum Ziil gsetzt hät, d'oberrhinalemannisch Mundart un Ortsgschicht vun Lichteni z pfläge un mit Bilderli z erhalte. Ufgwagse rund um d alt Schmidd, as Suhn vun dr Schmidd-Haase im Neudoerfl, isch er uf d Schuel in Lichteni un d Berufsschuel in Bihl gange. Speter hät er d' Uusbildung zum technische Zeichner in Heidelbärg gmacht. Er hät als erfolgricher selbständiger Versicherer gschafft und vill Litt in de Region kenneglernt. Dr Winfried Bertsch hät mit sinnre elsässische Frau Jeanne zwei Kinder un zwei Enkelkinder. In dr Region isch dr Bertsch als S’Schmiddhaase Winfried bekannt wore dur sin Engagement fir s draditionäll Bruchtum un fir dr alemannisch Dialäkt, sinne Muettersproch. Er schafft ehreammtli in dr Kontakt-Gruppe Bürger-DOW, wu er uff d'umweltregionale Aspekte vum Chemiewerk von DOW Chemical im elsässische Drösem uf dr ändere Sitte vum Rhin guggt. Bsunders aktiv isch er im Vereinslebe vun dr Stadt. Sitt 1957 hätt er Funktione im mit rund 800 Mitgliider greschte regionale Verein, em Turnverein 1864 Lichteni (do ghert awer äu Tennis, Tischtennis, Film & Foto etc. dezue). Vun 1976 bis 1994 isch er Vorstand gsin un
D Milena „Mila“ Markovna Kunis (Ukrainisch Мілена Марківна Куніс, * 14. August 1983 z Czernowitz, Ukraine) isch e amerikanischi Schauspiilere und Sünchroonsprächere. Si isch mit dr Rolle vo dr Jackie in dr Färnseeserii Die wilden Siebziger bekannt worde. D Kunis isch d Dochder vom Maschiinebauääscheniöör Mark und dr Phüsikleerere Elvira Kunis. Si het e Brueder, Mike, wo as Biochemiker schafft. Wo si sibni gsi isch, isch si mit iirer Familie uf Kalifornie usgwanderet. Z Los Angeles isch si uf d Hobert Howe Bancroft Middle-School gange und het am Nomiddaag Schauspiilunderricht gnoo. Iiri erste chliinere Rolle het si in Chinderbrogramm und dr Färnseewärbig überchoo. 1994 het si under anderem in ere Episode vo Zeit der Sehnsucht d Rolle vo dr Hope Williams gspiilt. Mit vierzääni isch d Kunis für d Färnseeserii Die wilden Siebziger kaastet worde. S Mindestalter isch aber achzääni gsi und si het d Rolle nume überchoo, wil si falschi Aagoobe gmacht het. Anderi erwäänenswärti Ufdritt si under anderem d Hauptrolle im Aerosmith-Musikvideo Jaded gsi, e Rolle in Gia – Preis der Schönheit, wo si d Rolle vo dr Angelina Jolie Gia im Tiineidsch-Alter gspiilt het, und in The Book of Eli näben em Denzel Washington. D Kunis isch
D Määrthalle Basel (au Groossmäärthalle) isch 1929 baut und bis 2004 as Grossistemäärt brucht worde. Grad näbe dr Määrthalle het mä zur gliiche Zit e zwölfstöckige Durm mit Woonige baut. S Schaalegwölb vo dr achteggige Kupple het e Spannwiti vo 60 Meter, e Dicki vo acht Santimeter und d Form vo Zükloid. Dr Entwurf vo dr Määrthalle Basel stammt vom Archidekduurbüro Gönner & Rhynner. D Züblin AG het sä noch de Blään und Berächnige vom Franz Dischinger und Ulrich Finsterwalder vo dr Dyckerhoff & Widmann AG usgfüert. Wo si eröffnet worden isch, isch d Määrthalle dr drittgrössti Kupplebau uf dr Wält gsi. Hüte stoot s Geböid under Dänkmolschutz. In de Joor 2009 bis 2011 isch d Määrthalle umbaut und saniert worde. Uf zwäi Stöck git s Flechene für Modegschäft, Gastronomii, e Bärgsport- und e Kompiutergschäft; under dr Kupple finde mänggisch Veraastaltige statt. Joëlle Neuenschwander Feihl: Markthallen. In: Historisches Lexikon vo dr Schwiiz. Thomas Lutz: Neue Inhalte für ein städtisches Wahrzeichen der Moderne: das erneuerte Gebäudeensemble der Markthalle, Viaduktstrasse, Innere Margarethenstrasse, Steinentorberg. In: Kantonale Denkmalpflege Basel-Stadt (Hrsg.): Jahresbericht, Basel 2011, S. 50–51. Dominik Weiss, Tomaž Ulaga: Auf Zahnstochern. In: tec21, Jg. 136, Nr. 35, 2010, S. 38–42. Gustav Adolf Wanner: 50
S Stadion Schützematte isch e Sportstadion mit ere Aalaag für Liichtathletik im Bachlättekwardier z Basel. Es isch s Häimstadion vom BSC Old Boys Basel und bildet zämme mit de Raase- und Dennisblätz dr westligi Däil vom Sportareal Schützematte. D Zueschauerkapazidäät bedräit öbbe 8'000 (6'000 Stand- und 2'000 Sitzblätz), cha aber bis zu 12'000 Blätz ufgstockt wärde. Wo s Joggeli Stadion vo 1998 bis 2001 nöi baut worden isch, isch d Schützematte s temporääri Häimstadion vom FC Basel gsi. stades.ch: Bildergalerii (franzöösisch) stadionwelt.de: Liste Schweizer Stadien swissgrounds.ch: Infos über s Stadion (Site cha nüme abgrüeft wärde; Suche im Webarchiv)[1] [2] Vorlage:Toter Link/www.swissgrounds.ch 47.5513897.573889Koordinate: 47° 33′ 5″ N, 7° 34′ 26″ O; CH1903: 610182 / 266750
D Schützematte isch e groosses Sportareaal in dr schwizerische Stadt Basel. Es befindet sich im Bachlätte-Kwardier, an dr Gränze zum Gotthälf-Kwardier und zum Ring-Kwardier. Es wird begränzt dur s Schützehuus, dr Bundesblatz und die bäide Hauptstroosse Nöibaadstrooss und General-Guisan-Strooss. D Schützematte isch in zwäi Areaal iidäilt: Dr östligi Däil bestoot us em Schützemattpark, eme öffentlige Freizit- und Sportpark mit ere groosse Matte, Böim zringsum und eme Restorant (e Bawillion, wo früener emol abebrennt isch). Im westlige Däil si s Stadion Schützematte, wo s Häimstadion vom BSC Old Boys Basel isch, und witeri Sportblätz für Liichtathletik, Schutte und Dennis. Zwüsche de bäide Areaal goot d Brennerstrooss duure. D Schützematte isch für sportligi Aktividääte scho im 15. Joorhundert brucht worde, wo s Gebiet vo dr Gsellschaft vo de Füürschütze as Schiessblatz zum Büggseschiesse brucht worde isch. Die Schiessveraastaltige häi mit dr Zit festligi Züüg überchoo, und eso het sich d Schützematte au zum ene dradizionelle Festblatz entwicklet. Under anderem het dört 1827 s Äidgenössische Eer- und Freischiesse stattgfunde, 1844 s Äidgenössische Schützefest und d 400-Joor Fiir vo dr Schlacht vo St. Jakob, 1879 s Äidgenössische Schützefest, 1886 s Äidgenössische Durnfest, 1909 s Äidgenössische Muusigfest und im Joor 1912 s Äidgenössische Durnfest. D